Anno Domini millesimo ducentesimo nonagesimo statuta sunt haec apud Cistercium in Capitulo generali. 1.  In primis, quoniam ingratitudo est ventus urens rorem misericordiae, stillas gratiae, et fontem dissipans pietatis, generale Capitulum ordinat et diffinit quod in commemoratione fratrum et familiarium Ordinis nostri, quae fit in capitulo quotidiano et in illa collecta *Deus veniae largitor*, commemoratio benefactorum nostrorum specialiter adiungatur. 2.  Item, quia privilegium meretur amittere qui concessa abutitur potestate, quantum potest districtius Capitulum generale interdicit ne aliquis de Ordine nostro praesumat de cetero coram ordinariis iudicibus personam aliquam ordinis convenire aut etiam coram ipsis de iustitia respondere. Abbates qui super huiusmodi facto culpabiles inventi fuerint pro depositis habeantur, monachi vero poenae conspiratorum per omnia subiacebunt. 3.  Item, quoniam non minor est virtus, quam quaerere, parta tueri, generale Capitulum duxit provide statuendum quod illa gratia quae fit abbatibus cedentibus qui bene administrarunt annuos redditus monasteriis acquirendo, fiat etiam illis abbatibus cedentibus qui inequali summa et pari fidelitate in thesauris domorum suarum divitias aggregarunt, aut praedecessorum suorum debita persolverunt. 4.  Item, quia pauperes et humiles servos Dei non decet apparatu superfluo colorari, prohibetur monachis et conversis Ordinis universi ne praesumant vasa aurea vel argentea aut coclearia tenere, habere vel etiam deportare. Quicumque vero contra fecerint, ultimi sint omnium per annum, et qui modo habent sub poena excommunicationis infra mensem abbati suo aut locum eis tenenti reddere teneantur. 5.  Item, super terribilibus excessibus in abbatiis de Curina et de Cornu qui noviter et enormiter contigerunt, de Curina et de Cornu abbatibus praecipitur sub poena excommunicationis auctoritate Capituli generalis quod illos iniquitatis filios qui omni pietatis officio denegato sacrilegis manibus abbates proprios occiderunt, cum expensis propriis inquiri faciant diligenter et captos procurent carceri perpetuo mancipari. Reliqua vero omnia ad dictos excessus pertinentia domino Firmitatensi abbati committitur in plenaria Ordinis potestate, ut per se vel per alium corrigat et ordinat quod secundum Deum et Ordinem viderit expedire. 6.  Item, cum sit difficile virtutis medium invenire, et in actionibus moralibus circumstantias debitas ponderare, statuit et ordinat Capitulum generale quod commissio facta anno praeterito domino Cisterciensi et domino Claraevallensi abbatibus super reformatione et correctione ac ordinatione studiorum, et specialiter de studio Parisiensi in suo robore perseveret, cum diffinitione olim facta de mittendis scolaribus ad studia supradicta. 7.  Item, super facto et multis excessibus fratris Fulqueti monachi de Monasterio in Argona, statuit Capitulum generale quod, in Remensi et Trevirensi dioecesibus, excommunicatus publice nuntietur, omnibus diebus quibus fit sermo in capitulis Ordinis dictarum dioecesium, praecipiens abbatibus et iniungens ut efficaciter elaborent ut praedictus apostata capiatur ac etiam carceri perpetuo mancipetur invocato ad hoc, si necesse fuerit, auxilio brachii saecularis. 8.  Item, electionem abbatis Vallis Sancti Lamberti quae dicebatur ab aliquibus vitiosa approbat et ratificat Capitulum generale. 9.  Item, quoniam nimia libertas interdum generat servitutem, et virtus incircumspecta saepius vertitur in abusum, diffinitioni olim editae de possessionibus Ordinis gratis ad vitam personis saecularibus *non* tradendis, hoc additur quod abbates contrarium facientes absque retractatione aliqua deponantur. Illi vero qui consilium dederint vel consenserint a domibus propriis emittantur, non reversuri nisi per Capitulum generale. 10.  Item, auctoritate Capituli generalis inhibetur abbatibus Ordinis universi ne, ubi conversos habere potuerint competenter, tempore Capituli generalis in Cistercium famulos introducant. 11.  Item, universis abbatibus Ordinis, qui pecuniam illius decimae Terrae sanctae pro subsidio deputatae mutuo receperunt, praecipit Capitulum generale ut dictam pecuniam infra mensem Paschae solvere non omittant, alioquin pro depositis habeantur. Priores vero et suppriores, cellerarii et bursarii ab officiis deponantur. 12.  Item, super facto et negotio Sylvaecanae, generale Capitulum ordinat et diffinit quod illi monachi et conversi, qui iam in domibus aliis sunt professi ad domum illam in perpetuum minime revertantur, neque in illis ubi sunt aliquod officium exsequantur, nec in futurum equitent sine licentia Capituli generalis. De illis vero qui ad domos alias sunt emissi et de novitiis ibidem recipiendis domini Morimundi patris abbatis arbitrio duxit idem Capitulum relinquendum. Illi autem qui adhuc in apostasia remanent, per omnes abbatias Aquensis, Arelatensis, Narbonensis provinciarum omni die dominica excommunicationis sententia percellantur. Quicumque vero super hoc fuerint negligentes a vino abstineant ipsa die. Abbatibus etiam ipsarum provinciarum praecipitur et specialiter abbatibus de Sylvacana, de Francavalle et de Vallemagna ut dictum negotium Sylvaecanae contra abbatem Montis maioris et quoscumque alios adversarios viriliter prosequantur. 13.  Item, factum abbatis de Reneval qui compulsus fuisse dicitur ad cedendum, et monachorum dictae domus qui dicuntur habere redditus speciales, de Argo et de [Veteri] Campo abbatibus committitur ut faciant et ordinent quidquid ibidem fuerit faciendum, et quid inde fecerint, anno sequenti referant Capitulo generali. 14.  Item, negotium monachorum et conversorum de Eurebach committitur domino Claraevallis in plenaria potestate ut, per se vel per alios, capiendo vel incarcerando vel alias faciendo, prosequatur prout viderit expedire. 15.  Item, cuidam monacho de Vallibus in Ornois, qui non vult abbati proprio vel alteri confiteri, praecipit Capitulum generale sub poena excommunicationis ut carceri mancipetur, donec poenae vexatio tribuat intellectum. 16.  Item, de Firmitate et de Morimundo abbatibus praecipitur ut quilibet in generatione sua abbatiis de Cypro et de Syria quasi convulsis et totaliter destitutis de abbate provideant ista vice ; bona vero dictarum domorum minime distrahantur nisi de eorum licentia speciali et assensu. 17.  Item, abbati de Caravalle iuxta Mediolanum et generationi suae praecipit Capitulum generale quod abbati de Sancta Cruce de Cliento filio suo subveniat, ut eius necessitas sublevetur, ne praedictam domum prae nimia paupertate contingat ab Ordine deperire. 18.  Item, abbatibus de Arragonia, qui sunt in generatione Fontis frigidi, praecipitur universis quod eidem abbati Fontis frigidi totam pecuniam, quam pro eis solvit in contributione primae decimae, refundere teneantur. 19.  Item, dispersionem conventus Vallis Sancti Lamberti et permutationem quarumdam possessionum concedit Capitulum generale quod fiat per patrem abbatem, si ei viderit expedire. 20.  Item, pro Terra sancta, quam Dominus noster proprio sanguine consecravit, psalmus *Deus venerunt gentes*, cum versiculis et collectis consuetis ad missas conventuales, non tamen ad maiores, absque pulsatione campanae, dicatur per Ordinem universum. 21.  Petitio abbatis de Gardo et abbatis de Valentiis, qui petunt absolvi a susceptione hospitum per triennium, exauditur. 22.  Petitio abbatis de Bosco, qui petit quod emissio monachorum per ipsum facta pro dispersione habeatur, et quod abbates ad quos missi sunt eos retinere teneantur, non obstante defectu vestium, exauditur. 23.  Item, petitio abbatis de Sancto Badio et de Sancto Martino prope Viterbium, qui petunt absolvi a susceptione hospitum per triennium, exauditur. 24.  Item, petitio abbatis Fulcardi montis, qui petit absolvi a susceptione hospitum per triennium, exauditur. 25.  Conceditur abbatibus Austriae ut eis liceat festum sancti Floriani martyris celebrare. 26.  Item, fratrem Heynonem monachum Vallis Sancti Lamberti, qui aliqua bona monasterii sui contra voluntatem proprii abbatis detinet, et gratiis abutitur sibi factis, dictis gratiis et grangia quam iam tenet privat omnino Capitulum generale, et nihilominus, nisi resipuerit, ipsum praecipit excommunicari per provinciam Coloniensem, Leodiensem, Cameracensem dioeceses omni die quo sermo in capitulis Ordinis nostri fieri consuevit, et hoc idem abbas de Valle Dei denuntiare ex parte Capituli teneatur. 